ตลาดหุ้นเอเชียผันผวนเช้านี้ นลท.จับตาความชัดเจนนโยบายการค้าสหรัฐฯใกล้ชิด
ตลาดหุ้นเอเชียผันผวนเช้านี้ นลท.จับตาความชัดเจนนโยบายการค้าสหรัฐฯใกล้ชิด หลังปรึกษาด้านการค้าของ ปธน.โดนัลด์ ทรัมป์ ชี้ยังไม่มีแผนจำกัดการลงทุนจากจีนและประเทศอื่นๆในขณะนี้
27 มิ.ย. 2561

ผู้สื่อข่าวรายงานว่า ตลาดหุ้นเอเชียเช้านี้ (27 มิ.ย.61) เคลื่อนไหวทั้งในแดนบวกและลบ ขณะที่นักลงทุนยังคงวิตกกังวลเกี่ยวสงครามการค้าระหว่างสหรัฐฯกับนานาประเทศ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,320.88 จุด ลดลง 21.12 จุด, -0.09%
ดัชนี SSE Composite ตลาดหุ้นจีนเปิดวันนี้ที่ 2,842.40 จุด ลดลง 2.11 จุด, -0.07%
ดัชนี HSI ตลาดหุ้นฮ่องกงเปิดวันนี้ที่ 28,957.64 จุด เพิ่มขึ้น 76.24 จุด, +0.26%
ดัชนี TAIEX ตลาดหุ้นไต้หวันเปิดวันนี้ที่ 10,766.88 จุด เพิ่มขึ้น 24.71 จุด, +0.23%
ดัชนี KOSPI ตลาดหุ้นเกาหลีใต้เปิดวันนี้ที่ 2,349.38 จุด ลดลง 1.54 จุด, -0.07%
ดัชนี FTSE STI ตลาดหุ้นสิงคโปร์เปิดวันนี้ที่ 3,281.71 จุด เพิ่มขึ้น 0.84 จุด, +0.03%
ดัชนี FBMKLCI ตลาดหุ้นมาเลเซียเปิดวันนี้ที่ 1,674.24 จุด ลดลง 1.62 จุด, -0.10%
ทั้งนี้ นักลงทุนจับตานโยบายการค้าของสหรัฐฯ อย่างใกล้ชิด หลังจากเจ้าหน้าที่สหรัฐฯ ได้ออกมาแสดงความเห็นที่แตกต่างกันเกี่ยวกับการเรียกเก็บภาษีนำเข้าจากบรรดาประเทศคู่ค้า
โดยนายสตีเวน มนูชิน รมว.คลังสหรัฐฯ กล่าวว่า สหรัฐฯ เตรียมออกแถลงการณ์จำกัดการลงทุนต่อทุกประเทศทั่วโลก ไม่ใช่เฉพาะจีน หากพบว่าประเทศใดละเมิดสิทธิทรัพย์สินทางปัญญาต่อสินค้าด้านเทคโนโลยีของสหรัฐฯ
ขณะที่นายปีเตอร์ นาวาร์โร ที่ปรึกษาด้านการค้าของประธานาธิบดีโดนัลด์ ทรัมป์ ได้ออกมาเปิดเผยในทางตรงกันข้ามว่า สหรัฐฯ ยังไม่มีแผนการจำกัดการลงทุนจากจีนและประเทศอื่นๆ ในขณะนี้